Ir-Regolament tal-Kummissjoni (KE) Nru 1472/2003
ta’ l-20 ta’ Awissu 2003
li jagħti bidu u jipprovdi għall-amministrazzjoni ta’ kwota ta’tariffa tal-Komunità għas-sugu ta’ l-għeneb u għeneb magħsur b’effett mis-sena ta’ suq -2003/2004
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid [1], kif emendat l-aħħar mir-Regolament (KE) Nru 806/2003 [2], u partikolarment l-Artikolu 62(1) tiegħu,
Billi:
(1) Skond il-Ftehim konkluż bħala parti min-negozjati kummerċjali multilaterali ta’ l-Organizzazzjoni Dinjija tal-Kummerċ, il-Komunità aċċettat li tagħti bidu għall-kwota ta’ tariffa annwali għall-importazzjoni ta’ 14000 tunnellata metrika ta’ sugu ta’ l-għeneb u għeneb magħsur.
(2) Ir-Regolament tal-Kummissjoni (KE) Nru 2012/96 li jagħti bidu u jipprovdi għall-amministrazzjoni ta’ kwota ta’tariffa tal-Komunità għas-sugu ta’ l-għeneb u għeneb magħsur b’effett mill-1996/97 sena ta’ suq [3], kif emendat mir-Regolament (KE) Nru 2499/97 [4], provdut għall-amministrazzjoni ta’ din il-kwota fuq il-bażi tal-kunsinna tal-liċenzi importati.
(3) L-amministrazzjoni ta’ din il-kwota għandha tiġi mtejba fl-interess tas-semplifikazzjoni u effiċjenza amministrattiva. Esperjenza fl-użu tas-sistema amministrattiva ta’ min jiġi l-ewwel kienet posittiva ma’ kwoti ta’ tariffa oħra fis-settur ta’ l-inbid. Il-kwota ta’ tariffa għas-sugu ta’ l-għeneb u ta’ l-għeneb magħsur għandha għalhekk tkun amministrata skond l-Artikolu 62(2)(a) tar-Regolament (KE) Nru 1493/1999, u fuq il-bażi ta’ l-Artikolu 308a, 308b and 308c tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jesiġi d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità [5], kif emendat l-aħħar mir-Regolament (KE) 1335/2003 [6].
(4) Il-benefiċċju mill-kwota ta’ tariffa huwa soġġett għal użu aħħari speċifiku. Sorveljanza ta’ konformità mad-dispożizzjonijiet li jikkonċernaw l-użu aħħari għandha ssir mill-awtoritajiet doganali bi qbil mad-dispożizzjonijiet tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi Kodiċi Doganali tal-Komunità [7], kif emendat l-aħħar mir-Regolament (KE) Nru 2700/2000 [8] u r-Regolament Nru 2454/93 f’dak li għandu x’jaqsam ma’ merkanzija li titħalla f’ċirkolazzjoni libera b’rata ta’ dazju mnaqqsa minħabba l-użu aħħari tagħha.
Meta wieħed jikkunsidra t-tnaqqis konsiderevoli tad-dazji doganali involuti u r-riskju finanzjarju relatat f’każ ta’ nuqqas ta’ konformità ma’ dawn ir-regoli, ikun xieraq li jsir obbligatorju r-rekwiżit li titwaqqaf sigurtà li tkopri dan ir-riskju. Skond ir-regoli tal-leġislazzjoni tad-dwana tal-Komunità, l-awtoritajiet doganali jeħtieġu sigurtà unika biex ikopru r-riskju finanzjarju relatat ma’ dejn doganali potenzali dwar il-merkanzija konċernata.
(5) Ikun għalhekk xieraq li wieħed jirrevoka r-Regolament (KE) Nru 2012/96 u li jibdlu ma’ wieħed ġdid.
(6) Il-miżuri provduti f’dan ir-Regolament huma skond l-opinjoni tal-Kumitat ta’ Ġestjoni ta’ l-Inbid,
ADOTTAT DAN IR-REGOLAMENT:
Artikolu 1
Jagħti bidu għall-kwota ta’ tariffa
1. Kwota ta’ tariffa għall-importazzjoni ta’ 14000 tunnellata metrika ta’ sugu ta’ l-għeneb u għeneb magħsur taqa’ taħt il-kodiċi NM 20096190, 20096911, 20096919, 20096951 u 20096990 (minn hawn ‘il quddiem "il-kwota ta’ tariffa"), għandha tibda kull sena għal perjodu li jibda mill-1 ta’ Settembru sal-31 ta’ Awissu tas-sena li ġejja.
Il-kwota ta’ tariffa għandha ġġorr in-numru 09.0067.
2. Is-sugu ta’ l-għeneb u l-għeneb magħsur li kienu msemmija fil-paragrafu 1 għandhom jintużaw għall-produzzjoni tas-sugu ta’ l-għeneb u/jew għal prodotti li ma jaqgħux taħt is-settur ta’ l-inbid bħal xorb mhux alkoħoliku, ġammijiet u zlazi.
It-trasformazzjoni ta’ dan is-sugu ta’ l-għeneb u l-għeneb magħsur għandha ssir fi żmien sitt xhur wara li l-prodotti konċernati jitħallew f’ċirkolazzjoni libera.
Artikolu 2
Amministrazzjoni tal-kwota ta’ tariffa
Il-kwota ta’ tariffa għandha tkun amministrata fuq il-bażi ta’ min jiġi l-ewwel skond l-Artikolu 308a, 308b u 308c tar-Regolament (KEE) Nru 2454/93.
Artikolu 3
Dazji doganali
Id-dazji doganali applikabbli fil-medda tal-kwota ta’ tariffa għandhom ikunu d-dazji ad valorem indikati għal kull kodiċi NM u, dwar il-prodotti li jaqgħu taħt il-kodiċi NM 20096911, id-dazju speċifiku rrappreżentat f’euro/kg provdut fit-Tariffa Doganali Komuni tal-Komunitajiet Ewropej.
Artikolu 4
Sorveljanza ta’ l-użu aħħari
Biex tikseb il-benefiċċju tal-kwota ta’ tariffa, il-merkanzija konċernata għandha tibqa’ taħt sorveljanza doganali kif stabbilit fl-Artikolu 82 tar-Regolament (KEE) Nru 2913/92 u l-Artikolu 291 sa 300 tar-Regolament (KEE) Nru 2454/93.
Permezz tad- deroga mill-Artikolu 293(1)(e) tar-Regolament (KEE) Nru 2454/93, it-twaqqif ta’ sigurtà għandu jkun obbligatorju. Għandu jkopri d-differenza ta’ dazju bejn ir-rata doganali tal-pajjiżi terzi erga omnes u r-rata doganali fil-medda tal-kwota ta’ tariffa, kif stabbilit fl-Artikolu 3 ta’ dan ir-Regolament.
Artikolu 5
Tħassir
Ir-Regolament (KE) Nru. 2012/96 huwa hawnhekk imħassar.
Artikolu 6
Dħul fis-seħħ
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mill-1 ta’ Settembru 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta’ Awissu 2003.